Pääministeri Juha Sipilä edisti lastensa osittain omistaman yrityksen bisneksiä Intiassa.

Sipilä vieraili helmikuussa 2016 Intiassa edistämässä suomalaisyritysten bisnesmahdollisuuksia.

Team Finland -matkalle osallistui useita 17 suomalaisyritystä, joista yksi oli oululainen Chempolis.

Matkan viimeisenä päivänä Chempolis ilmoitti rakentavansa Intiaan 110 miljoonan euron arvoisen biojalostamon.

Sipilän lapset omistavat Fortel Invest -yhtiön kautta noin 5 prosenttia Chempoliksesta.

Pääministeri Juha Sipilä tapasi viime vuoden helmikuussa Intian pääministerin Narendra Modin. Sipilän mukaan "Intiassa pääministereiden tapaamisessa oli esillä suomalainen biotalousosaaminen yleisesti". TEAM FINLAND

Pääministeri Juha Sipilän (kesk) lasten osittain omistama teknologiayritys sai miljoonadiilin intialaiselta öljyjätiltä.

Sipilä vieraili viime helmikuussa Intiassa. Virallisen vierailun aikana Sipilä tapasi muun muassa Intian pääministerin Narendra Modin ja valtiovarainministerin Arun Jaitleyn. Team Finland -matkan tarkoituksena oli edistää suomalaisten yritysten liiketoimintamahdollisuuksia Intiassa.

Kolmipäiväiselle vierailulle osallistui Sipilän lisäksi suomalainen yritysvaltuuskunta, johon kuului edustajia 17 yrityksestä ja organisaatiosta. Mukana oli Fortumin, Nokian ja Wärtsilän kaltaisia suuria pörssiyhtiöitä, mutta myös pienempiä yrityksiä.

Yksi tällaisista yrityksistä oli oululainen biojalostusteknologiayhtiö Chempolis, jonka tähtäin on voimakkaasti Aasian markkinoilla. Yhtiön suurimpia omistajia ovat Rousun perhe, Sipilän lähipiiriin kuuluva, oululainen it-miljonääri Juha Hulkko sekä Sipilän aikuiset lapset.

Sipilän lapset omistavat Chempolis-osakkeensa Fortel Investin kautta. Yhtiö on Juha Sipilän entinen sijoitusyhtiö. Kesäkuussa 2012 keskustan puheenjohtajana aloittanut Sipilä luopui Fortel Investistä ja muista osakeomistuksistaan vuoden 2013 aikana.

- Kysymys ei ole pelkästään ajankäytöstä, vaan vapaudesta ajaa kaikkien yritysten ja yrittäjyyden asiaa ilman pieniäkään sidonnaisuuksia itse omistamien yritysten kautta käsiteltäviin asioihin, Sipilä kirjoitti blogissaan 16. syyskuuta 2013.

Intian-matkalla keskusteltiin muun muassa biopolttoaineista. TEAM FINLAND

Uutisia Intiasta

Team Finlandin Intian-matkan viimeisenä päivänä, 14. helmikuuta 2016, Chempolis ilmoitti rakentavansa 110 miljoonan euron arvoisen biojalostamon Koillis-Intiassa sijaitsevaan Assamin osavaltioon. Hanke otti ison harppauksen eteenpäin, kun intialaisen öljyjätin Numaligarh Refinery Limitedin (NRL) hallitus antoi sille hyväksyntänsä.

Chempoliksen tiedotteen mukaan Sipilä, Modi ja Jaitley keskustelivat aiheesta tapaamistensa yhteydessä. Yhtiön mukaan biopolttoaineet ja selluloosasta valmistettava etanoli ovat Modin johtaman hallituksen kärkihankkeita. Sipilän hallituksen keskeisiä tavoitteita on puolestaan luoda Suomesta bio- ja kiertotalouden sekä cleantechin edelläkävijä.

Keskustavetoisen hallituksen ideana on ollut laittaa puu liikkeelle metsistä. Tavoitteena on luoda ”kilpailukykyisiä ja kestäviä biotalouden ratkaisuja maailmanlaajuisiin ongelmiin ja synnyttää uutta liiketoimintaa, työpaikkoja ja vientiä”.

Intian-matkan aikaan Sipilän lähipiiriin kuuluva Hulkko omisti Chempoliksesta hieman yli 19 prosenttia ja Sipilän lapset hieman yli kahdeksan prosenttia.

Sipilä lainasi Chempolikselle 750 000 euroa vuonna 2011. Laina nostettiin vuonna 2012. MARKO-OSKARI LEHTONEN

Sipilän laina pelasti

Vuonna 2011 Chempolis oli tiukassa paikassa. Vaatimatonta liikevaihtoa tehneen yrityksen oma pääoma oli syöty ja kassa ammotti tyhjyyttään. Avuksi tuli yhtiön neuvonantaja-omistaja Sipilä, joka lupasi lainata yhtiölle 750 000 euroa. Lainan maksoi Fortel Invest, Sipilän sijoitusyhtiö.

Chempoliksen kassakriisin taustalla oli ennätyshuono tilikausi 2010, jona yhtiö teki peräti kolmen miljoonan euron tappion. Yhtiöllä oli tuolloin velkaa jo lähemmäs 11 miljoonaa euroa.

Sipilän tarjoaman lainan ottamisesta päätettiin ylimääräisessä yhtiökokouksessa huhtikuussa 2012, hieman ennen kuin Sipilästä tuli keskustan puheenjohtaja.

Sipilän lainalla yhtiö varmisti sekä vientikauppojen avaamisen että kassavirtansa.

- Painava taloudellinen syy lainan ottamiselle on Chempolis Oy:n käyttöpääoman lisääminen liiketoiminnan laajentamiseksi ja projektien avaamiseksi Aasian markkinoilla, yhtiö hallitus totesi huhtikuussa 2012.

Sipilä oli jo tammikuussa 2011 kirjoittanut blogissaan Chempoliksen innovaatiota, jossa selluloosasta voidaan tehdä etanolia. Sipilä sivisti lukijoita olkietanolin valmistuksesta ja kertoi, että Oulussa on kehitetty ”kolmannen sukupolven teknologia” etanolin valmistukseen.

- Teknologia on olemassa, investointi kannattava ja tarve ilmeinen. Miksi ihmeessä meillä ei jo ole tällaisia etanolitehtaita? Sitä ne kiinalaisetkin ihmettelevät, Sipilä kirjoitti jättäen tässä yhteydessä mainitsematta, että hän on yksi Chempoliksen osakkaista.

Sipilä on toiminut Chempolis Oy:n omistajana ja neuvonantajana. KUVAKAAPPAUS

Lapset yhä mukana

Valtionyhtiö Fortum ja finanssikonserni Taaleri ilmoittivat lokakuussa 2016 sijoittaneensa yhteensä yli 10 miljoonaa euroa Chempolikseen. Sijoitus oli osa Chempoliksen omistus- ja rahoitusrakenteen uudelleenjärjestelyä, jonka tarkoituksena on ”yhtiön taseen ja liiketoiminnan vahvistaminen” sekä ”liiketoiminnan avaaminen uusille kasvualueille”.

Chempoliksen suurimmat omistajat ovat viime vuonna toteutetun uudelleenjärjestelyn myötä Fortum (noin 34 prosenttia), Rousun perhe (noin 22 prosenttia), Taaleri (noin 21 prosenttia), Juha Hulkko (noin 10 prosenttia) ja Sipilän lapset (noin 5 prosenttia).

Kaupparekisteriin toimitetun valtakirjan mukaan Hulkko valtuutti Fortel Investin hallituksen puheenjohtajana toimivan Sipilän pojan edustamaan itseään Chempoliksen 28. lokakuuta 2016 järjestetyssä yhtiökokouksessa Oulussa. Näin ollen Sipilän poika käytti yhtiökokouksessa koko joukon suurinta äänivaltaa (lähes 28 prosenttia).